মক্কার কাফের সমাজেও নামায পড়া অসম্ভব ছিল না, কিন্তু অতি কঠিন ছিল ইসলামের সামাজিক সুবিচারের। তখন আবু জেহেল ও আবু লাহাবদের ন্যায় দুর্বৃত্তদের নেতৃত্বে বিজয়ী ছিল অন্যায়-অত্যাচার, জুলুম-শোষন, শিশুহত্যা, অশ্লিলতা ও ব্যাভিচারের ন্যায় দুর্বৃত্তি। মহান আল্লাহ চান, নামায-রোযার পাশাপাশি দুর্বৃত্তির নির্মূলও । নামায, রোযা, হজ, যাকাত এক্ষেত্রে প্রশিক্ষণ মাত্র। সে প্রশিক্ষণের মধ্য দিয়ে একজন ঈমানদার কতটুকু পেল ঈমানী গভিরতা ও কতটুকু পেল আত্মত্যাগের যোগ্যতা -তারই পরীক্ষা হয় জিহাদের ময়দানে। নবীজীর আমলে কেউ ঈমান এনেছে অথচ ন্যায়ের প্রতিষ্ঠায় ও অন্যায়ের প্রতিরোধে ময়দানে নামেনি এমন কোন নজির নেই। কিছু অন্ধ ও কিছু বধির ব্যক্তি জিহাদের ময়দানে নামতে পারেনি শারীরিক পঙ্গুত্বের কারণে, ঈমানের দুর্বলতার কারণে নয়। মসজিদে অন্য মু’মিনদের সাথে নামায আদায়ের মধ্য দিয়ে নামাযীর জীবনে প্রতিদিন যেটি ঘটে তা হলো, আল্লাহতায়ালার প্রতি আনুগত্যের ৫ বার অঙ্গিকার। সে অঙ্গিকারকে কর্মে রূপ দিতে হয় সমাজে আল্লাহর বিধান পালনের কাজে নেমে। যাকাত গড়ে অর্থ কোরবানীর অভ্যাস। রোযা দেয় ক্ষুধা ও পীপাসা সহ্যের সামর্থ - যা প্রতিটি লড়াইয়ে নিত্য সহচর। হজ দেয় বিপুল অর্থ ও কষ্ট স্বীকার করে বহু শত বা বহু হাজার মাইল দূরে গিয়ে আল্লাহুর হুকুমের প্রতি ‘লাব্বায়েক’ তথা ‘আমি হাজির’ বলার সামর্থ। মু’মিনের কাজ হলো এগুলোকে আজীবন অভ্যাসে পরিণত করা। তাই হাজী হওয়ার অর্থ শুধু মক্কায় গিয়ে হজ মওসুমে লাব্বায়েক বলা নয়, জীবন ভর আল্লাহর প্রতিটি হুকুমে লাব্বায়েক বলা। এমন লাব্বায়েক বলাই তো হযরত ইব্রাহীম (আঃ)র সূন্নত। সেটি বলতে হবে “ন্যায়ের নির্দেশ ও অন্যায়ের প্রতিরোধ” এর ন্যায় কোরআনী হুকুম বিজয়ী করার ক্ষেত্রেও।